<!-- wp:paragraph -->
<p>राज्य शासन (State Govt.) के आदेश के बाद शहर में 2019 के पहले के वाहनों में भी वाहन डीलर्स द्वारा हाई सिक्युरिटी रजिस्ट्रेशन प्लेट (high security registration plate) (एचएसआरपी) लगाने का काम शुरू कर दिया गया है। अब कोई भी वाहन जिसमें एचएसआरपी नहीं लगी है वह अपने वाहन डीलर (Wheecal Dealer) के पास जाकर अपने वाहन में नंबर प्लेट लगवा सकता है। इसके लिए उसे तय शुल्क चुकाना होगा। उल्लेखनीय है कि केंद्रीय परिवहन मंत्रालय ने देश के सभी वाहनों पर एचएसआरपी लगाने के आदेश दिए थे। इसके तहत 21 जनवरी 2012 को मध्यप्रदेश में वाहनों पर नंबर प्लेट लगाने के लिए परिवहन विभाग ने लिंक उत्सव प्रा.लि. कंपनी से 15 साल के लिए अनुबंध किया था। अप्रैल 2012 से कंपनी ने काम शुरू किया। लेकिन कंपनी के खिलाफ कई शिकायतें आने के बाद परिवहन विभाग ने 17 अक्टूबर 2014 को अनुबंध निरस्त कर दिया गया था। इसके बाद लंबे समय तक शासन और कंपनी के बीच कोर्ट में मुकदमा चलता रहा। इस बीच केंद्रीय परिवहन मंत्रालय ने 6 दिसंबर 2018 को एक अधिसूचना जारी करते हुए कहा कि 1 अप्रैल 2019 से वाहन निर्माता कंपनी ही डीलर को एचएसआरपी देगी और डीलर इसे तैयार कर वाहनों पर लगाएंगे। इसके चलते 1 अप्रैल से नए वाहनों पर नंबर प्लेट लगने का काम शुरू हो गया, लेकिन इसके पहले के वाहनों को नंबर प्लेट नहीं मिल पाई। हाल ही में कंपनी और शासन के बीच विवाद में समझौता होने के बाद शासन ने इसी माह डीलर्स को आदेश दिए हैं कि वे ही पुराने वाहनों में भी नंबर प्लेट लगाने का काम करेंगे। इसके तहत इंदौर में सभी प्रमुख वाहन डीलर्स ने 1 अप्रैल 2019 के पहले के वाहनों में भी एचएसआरपी लगाने का काम शुरू कर दिया है।</p>
<!-- /wp:paragraph -->