<!-- wp:paragraph -->
<p>प्रदेश के स्वास्थ्य मंत्री डॉ. प्रभुराम चौधरी ने इंदौर सहित प्रदेश के तीन जिलों में प्राथमिक नेत्र सेवाओं के सुदृढ़ीकरण मॉडल का शुभारंभ किया। भोपाल में विगत दिवस आयोजित समारोह में यह शुभारंभ किया गया। प्रदेश के तीन जिलों इंदौर, उज्जैन तथा सीहोर में आंखों की देखभाल एवं उपचार के सुदृढ़ीकरण हेतु इस मॉडल की शुरुआत की गई है। कार्यक्रम के दौरान अपर मुख्य सचिव स्वास्थ्य श्री मोहम्मद सुलेमान, श्री निशांत वरवड़े, स्वास्थ्य आयुक्त श्री सुदाम खाडे, मिशन संचालक एनएचएम श्रीमती प्रियंका दास आदि उपस्थित थे। प्रधानमंत्री द्वारा हेल्थ एंड वेलनेस सेंटर के माध्यम से जन समुदाय को घरों के समीप गुणवत्तापूर्ण एवं विस्तृत स्वास्थ्य सुविधाएं प्रदान करने हेतु आयुष्मान भारत हेल्थ एंड वेलनेस सेंटर का शुभारंभ किया गया था। इस उद्देश्य को विस्तार देते हुए प्रदेश के तीन जिलों इंदौर, उज्जैन तथा सीहोर में आंखों की देखभाल एवं उपचार के सुदृढीकरण हेतु इस मॉडल की शुरुआत की गई है। इस मॉडल के तहत प्रदेश में इंदौर, उज्जैन एवं सीहोर के हेल्थ एंड वेलनेस सेंटर पर आई मित्र ऑप्टिशियन द्वारा आंखों की प्राथमिक जांच की जाएगी। आई मित्र ऑप्टिशियन द्वारा स्क्रीनिंग, रेफरल एवं चश्मे का वितरण स्वास्थ्य संस्थाओं पर निशुल्क किया जाएगा। कार्यक्रम में उपस्थित सभी अतिथियों द्वारा इस मॉडल के कट आउट का विमोचन किया गया, साथ ही स्वास्थ्य विभाग एवं निष्ठा JHPIEGO के संयुक्त प्रयासों से बनाए गए आई.ई.सी पोस्टर का अनावरण किया गया। इसके उपरांत स्वास्थ्य मंत्री डॉ. प्रभुराम चौधरी द्वारा नेत्र मोबाइल ऐप का शुभारंभ भी किया गया।<br>इंदौर जिले की स्वर्णिम उपलब्धि यह रही कि मेडिकल ऑफिसर प्राथमिक स्वास्थ्य केंद्र कोदरिया डॉ. गोविंदा लोधवाल को अधिकतम संस्थागत नेत्र स्क्रीनिंग, श्रेया अंबेकर (सीएचओ) उपस्वास्थ्य केंद्र शिवनी ब्लॉक हातोद आरोग्य पोर्टल में नेत्र स्वास्थ्य सेवाओं से संबंधित अधिकतम एंट्री के लिए तथा स्मृति जाट, आई मित्र प्राथमिक स्वास्थ्य केंद्र कोदरिया को अधिकतम रेक्टिव एरर की पहचान के लिए स्वास्थ्य मंत्री डॉ. प्रभुराम चौधरी द्वारा पुरस्कृत किया गया। इस अवसर पर मुख्य चिकित्सा एवं स्वास्थ्य अधिकारी डॉ. बी.एस. सैत्या, सिविल सर्जन सह अस्पताल अधीक्षक डॉ. जी.एल. सोधी तथा नोडल अंधत्व निवारण कार्यक्रम डॉ. प्रदीप गोयल ने विजेताओं को बधाई एवं शुभकामनाएं प्रेषित की। नजर में खराबी प्रमुख स्वास्थ्य समस्याओं में से एक है। विश्व में प्रत्येक 3 व्यक्तियों में से एक व्यक्ति किसी न किसी रूप में नजर में खराबी या दृष्टिदोष की समस्या से ग्रसित है। यदि बच्चों में इस समस्या को देखें तो यह गंभीर है। उनकी शिक्षा, विद्यालय में प्रदर्शन और सीखने की क्षमता पर इसका असर दिखता है। इसी तरह वयस्कों में भी यह समस्या उतनी ही गंभीर है। वाहन चालक द्वारा की गई गंभीर दुर्घटनाओं में भी नजर की खराबी प्रमुख कारण है। इसी प्रकार किसी भी पेशे या व्यवसाय में नजर की खराबी का प्रभाव उत्पादन एवं प्रदर्शन दोनों पर पड़ता है।</p>
<!-- /wp:paragraph -->