<!-- wp:paragraph -->
<p>समाज में आज छोटी छोटी बातों पर घर परिवार बिखर रहे हैं। मामूली बातों को लेकर पुलिस और अदालत के चक्कर लगा रहे हैं। हमे चाहिए कि सभी तरह के मसले समाज में ही सुलझा लिए जाएं। अब तो अदालतें भी हर समाज में सुलह सेंटर खोल रही है। हमें इन सेंटरों पर अपने मसले सुलझाकर समय और पैसे की बर्बादी से बचना चाहिए। साथ ही हमे नौजवानों को खोखला कर रहे नशे के खिलाफ मुहिम चलाना चाहिए। यह आव्हान शहर काज़ी डॉ. मोहम्मद इशरत अली ने सदर बाजार ईदगाह से किया। सुबह से ही मुस्लिम बस्तियों में चहल पहल है। नमाज के लिए शहर काजी को उनके निवास से शाही बग्धी में बैठाकर ईदगाह लाया गया। ईद की नमाज से पहले समाजजनों को सम्बोधित करते हुए शहर काज़ी ने कहा कि आज मुस्लिम इलाकों में जगह जगह नशा बेचा जा रहा है। इस पर अंकुश लगाने की जरूरत है । हमें चाहिए कि नशे के खिलाफ उठ खड़े हों। नशा बेचने वालों की खबर पुलिस तक पहुँचाये। आज वक्त की जरूरत है कि हम आने वाली पीढ़ी को अच्छी तालीम दें। शहर काज़ी ने कहा कि हमारा शहर अमन पसंद है। इसे बरकरार रखने की पूरजोर कोशिश होना चाहिए। आने वाले समय में इलेक्शन होना है। आपके सामने बहुत सारे मसले पेश होंगे | आप कोई भी ऐसा कदम ना उठाना कि शहर की फिज़ा खराब करने की तोहमत आपके माथे मढ़ दी जाये। हमें बहुत सोच समझकर हर मसले पर फैसला करना है। सियासी हालत कैसे भी हो एहसासे कमतरी में ना जियें। शहर काज़ी ने कहा कि सरकार अगले साल हाजियों को परेशानी ना हो इसके लिए सख्त कदम उठाये। इसके बाद शहर काज़ी ने ईद की नमाज़ अदा कराई। समाजजन ने एक दूसरे को गले लगाकर ईद की मुबारक बाद दी।</p>
<!-- /wp:paragraph -->